**Vaclav Nižinski – bog plesa**

**Vaclav Nižinski je bil nekdaj kontroverzno ime v svetu baleta. Njegove koreografije in način plesa so v začetku prejšnjega stoletja veljali za nekaj nezaslišanega, danes pa ga priznavamo kot začetnika sodobnega plesa.**

Vaclav Fornič Nižinski (12. marec 1889, Kijev, Ukrajina – 8. april 1950, London, Velika Britanija) je bil rojen staršem, tudi samim plesalcem. Šolal se je na Imperatorski gledališki šoli v Sankt Peterburgu, ki so jo obiskovali velikani baletnih odrov, kot so Fokin, Pavlova, Balanchine, Danilova, Nurejev, Makarova in Barišnikov.

V Evropi je zaslovel ob prvi predstavitvi skupine Ruski balet (Ballets russes) Djagileva leta 1909 v Parizu. Njegova slava se je ob uprizoritvah lastnih koreografij *Favnovo popoldne* (1912), *Jeux/Igra* (1913) in *Pomladno obredje* (1913) še stopnjevala. Imenovali so ga za boga plesa in ga oznanjali kot odrskega erosa. V njegovih koreografijah je plamtel ogenj erotike, izpisovale so se nenavadne vsebine in vladala je eksotika. Koreografija *Jeux/Igra* je bila zamišljena kot igra tenisa med dekleti in fanti, ki jo prekine strmoglavljeno letalo – nora ideja za tisti čas, za dober honorar in kljub prvotnemu nasprotovanju pa jo je le uglasbil **Claude Debussy**. V koreografiji je plesal s sestro Bronislavo, ki je to njegovo delo označila za predhodnika neoklasičnega baleta. Za brata je v svojih spominih napisala, da izžareva notranjo silo, ki ovije gledališče in ustvari popolno vez z občinstvom.  
Izza odra Nižinskega opisujejo kot plašnega in naivnega mladeniča. Zaradi seksualnega življenja ter ambivalentnih razmerij in vlog je bil v tistem času dokaj razvpita osebnost. Leta 1913 se je poročil z **Romolo Pulszky in izgubil mesto v** Ruskem baletu. V njunem zakonu sta se rodili hčerki, **Kira,**ki se je prav tako posvetila baletni umetnosti, in **Tamara**.

Nato se je za Nižinskega začel čas iskanja, potovanj v Ameriko, vračanja v Evropo, gostovanj po Južni Ameriki, težav z organizacijo ter nemoči umetnika in čutečega človeka, da se znajde v svetu vsakdanjosti, zaznamovane z vojno. Leta 1917 se je z ženo in triletno Kiro preselil v St. Moritz in počakal mir; imel je zelo veliko načrtov, med njimi tudi vrnitev v Rusijo. V začetku leta 1919 se je začel zapirati v studio, risati oči, za katere je govoril, da so obrazi vojakov. Okoli vratu si je obesil križ in ljudi na cesti pozival k obisku maše. Januarja 1919 je nastopil v tamkajšnjem hotelu Suvretta House. Na tla je v obliko križa položil dva žametna trakova, črnega in belega; sedel je na stolu in skoraj pol ure zrl v občinstvo. Nato je menda dejal: »Zdaj vam bom odplesal vojno …, vojno, ki je niste preprečili …« Solo, ki je sledil, je bil silovit in se nenadoma končal. To je bil njegov zadnji javni nastop.  
Nižinski je bil umetnik vizionar, futurist, ki je posegal po še nepopisanih stranicah umetnosti 21. stoletja. Njegov zadnji nastop je bil pravzaprav novodoben uprizoritveni performans, v katerem umetnik neposredno nagovarja gledalca in ga sooča z aktualno problematiko. Tistega večera je Nižinski začel pisati svoj dnevnik, ki se je ohranil v treh zvezkih, v četrtem pa so zbrana razna pisma s predrzno vsebino, ki jih je naslavljal na različne naslove. Svoj dnevnik je končal 4. marca 1919, tik pred odhodom v Zürich, kjer so mu postavili diagnozo shizofrenika.

(Vir: Parada plesa, 8. 12. 2010)

**Ples in koreografija**

Nižinski je prvič nastopil pri sedmih letih v cirkusu v Vilni, devetleten je začel šolanje na Imperatorski šoli v Sankt Peterburgu. Z osemnajstimi so ga sprejeli v Imperatorski balet Marijinega gledališča.

V Evropi je zaslovel po letu 1909 kot član skupine Ruski balet. Blestel je v baletih *Silfida* Mihaila Fokina, *Šeherezada*, *Le Spectre de la rose*, *Petruška* in drugih. Že pred prvo svetovno vojno je bil razvpit zaradi ambiseksualnih in močno spolno izraženih vlog. V duhu tedanjega časa je razplamteval findesièclovske dekadenčne fantazije.

Z baleti, ki jih je v letih 1912–13 ustvaril z Ruskim baletom, je njegova opaznost še narasla, saj so se v *Favnovem popoldnevu* plesalci gibali v profilu in rezali zrak kot britev, v *Pomladnem obredju* pa so se grbili, topotali z nogami, bili grdega videza in vzbujali neprijetna čustva, kar je bilo v nasprotju s takratnim doživljanjem baleta.

Leta 1916 je Nižinski na glasbo Richarda Straussa krstno izvedel balet *Till Eulenspiegel* v Manhattanski operi v New Yorku.

Njegove prve tri stvaritve pomenijo koreografske mejnike: *Favnovo popoldne* zaradi oblikovanja giba, *Jeux* zaradi napovedi baletnega neoklasicizma, *Pomladno obredje* zaradi primarnosti, prvobitnosti gibanja in sloga. V celoti je ohranjen balet *Favnovo popoldne*, ki ga je leta 1922 rekonstruirala Bronislava Nižinska, skupina Joffrey Ballet pa je 1987 v New Yorku ustvarila rekonstrukcijo *Pomladnega obredja*.

(Vir: Gledališki list predstave *Zadnji ples Nižinskega*, Slovensko mladinsko gledališče, sezona 2010/11; Uršula Cetinski: Koreografski mejniki Vaclava Nižinskega)

**Iz dnevnika Vaclava Nižinskega**

*Nižinskega je treba ubogati, ker govori v jeziku boga. Jaz sem Nižinski. Nižinski je jaz. Ne bi rad, da bi bil Nižinski prizadet, in zato ga bom jaz varoval. Bojim se zanj; zato ker se on boji zase. Poznam njegovo moč. On je dober človek. Jaz sem bog. Ne maram hudobnega Nižinskega. Ne maram hudobnega Boga. Jaz sem Bog. Nižinski je Bog.*